CELEX: 52020PC0671
Language: hr
Date: 2020-10-30
Title: Prijedlog ODLUKE VIJEĆA o stajalištu koje u ime Europske unije treba zauzeti u Međunarodnom vijeću za šećer u vezi s pristupanjem Ujedinjene Kraljevine Međunarodnom sporazumu o šećeru iz 1992.

EUROPSKA KOMISIJA
            Bruxelles, 30.10.2020.
            COM(2020) 671 final
            2020/0303(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Međunarodnom vijeću za šećer u vezi s pristupanjem Ujedinjene Kraljevine Međunarodnom sporazumu o šećeru iz 1992.
            
               
         
         
            
               OBRAZLOŽENJE
            
            
               1.Predmet prijedloga
            
            
               Ovaj se prijedlog odnosi na odluku o utvrđivanju stajališta koje u ime Unije treba zauzeti u Međunarodnom vijeću za šećer (engl. „International Sugar Council”, ISC) u vezi s pristupanjem Ujedinjene Kraljevine Međunarodnom sporazumu o šećeru iz 1992.
            
            
               2.Kontekst prijedloga
            
            
               2.1.Međunarodni sporazum o šećeru iz 1992.
            
            
               Cilj je Međunarodnog sporazuma o šećeru iz 1992.
                  1
                (dalje u tekstu „Sporazum”) unaprijediti međunarodnu suradnju na svjetskoj razini u pogledu šećera i s njime povezanih pitanja, uspostaviti forum za savjetovanja među vladama o šećeru i o načinima unapređenja svjetskog sektora šećera, olakšati trgovinu prikupljanjem i objavljivanjem podataka o svjetskom tržištu šećera i drugih sladila te poticati veću potražnju za šećerom, posebno za netradicionalne svrhe.
            
            
               Sporazum je stupio na snagu 1. siječnja 1993. 
            
            
               Europska unija stranka je Sporazuma
                  2
               .
            
            
               2.2.Međunarodna organizacija za šećer
            
            
               Međunarodna organizacija za šećer (engl. „International Sugar Organization”, ISO), koja upravlja Sporazumom, međuvladina je organizacija sa sjedištem u Londonu koja nastoji ostvariti ciljeve utvrđene u članku 1. Sporazuma.
            
            
               Ti se ciljevi nastoje postići poboljšanjem transparentnosti tržišta putem prikupljanja i objavljivanja statističkih podataka i studija o svjetskoj proizvodnji, cijenama, izvozu i uvozu, potrošnji i zalihama šećera.
            
            
               ISO trenutačno ima 87 članica, uključujući mnoge najveće svjetske proizvođače šećera i uvoznike. Osim Unije, njegove su članice, među ostalima, Brazil, Indija, Tajland, Australija, Ruska Federacija i Kuba. Posljednja zemlja koja se pridružila toj organizaciji bila je Šri Lanka, koja je postala članica 6. kolovoza 2013. Članice ISO-a (kojih je 87) imaju ukupno 2 000 glasova. 
            
            
               Kada je riječ o proračunskim postupcima (vidjeti članak 25. Sporazuma), tj. o utvrđivanju godišnjih financijskih doprinosa članica, Unija u 2020.
                  3
                ima 538 glasova. Broj glasova utvrđuje se u skladu s člankom 25. i svake se godine prilagođava na temelju promjene udjela članice u cjelokupnoj tonaži svih članica u usporedbi s njezinim udjelom za isto članstvo za prethodnu godinu. Cjelokupna tonaža izračunava se kao zbroj 35 % izvoza dotične članice na slobodno tržište, 15 % ukupnog izvoza dotične članice po posebnim dogovorima, 35 % uvoza dotične članice sa slobodnog tržišta i 15 % ukupnog uvoza dotične članice po posebnim dogovorima. Podaci koji se upotrebljavaju za izračun cjelokupne tonaže svake članice za svaku od prethodno navedenih kategorija najviša su srednja vrijednost dotične kategorije za tri godine s najvišim vrijednostima od posljednje četiri godine objavljene u najnovijem izdanju Godišnjeg izvješća o šećeru Međunarodne organizacije za šećer. 
            
            
               Za potrebe glasanja glasačka prava se raspoređuju kako je određeno u članku 11. Međunarodnog sporazuma o šećeru, pri čemu se uzima u obzir preraspodjela glasova članica čije je glasačko pravo suspendirano jer nisu uplatile svoj doprinos upravnom proračunu. Prema posljednjoj raspodjeli glasova u skladu s člankom 11., Europska Unija ima 697 glasova. 
            
            
               Na sastancima ISO-a Uniju, na temelju članka 17. UEU-a, zastupa Komisija. Države članice mogu prisustvovati sastancima ISO-a, posebno sjednicama ISC-a.
            
            
               2.3.Predviđeni akt Međunarodnog vijeća za šećer (ISC)
            
            
               Ujedinjena Kraljevina
                  4
                podnijela je 2. listopada 2020. službeni zahtjev za pristupanje Sporazumu. Tajništvo ISO-a je 9. listopada 2020. obavijestilo svoje članice o zahtjevu Ujedinjene Kraljevine. Ujedinjena Kraljevina podnijela je zahtjev za članstvo u ISO-u od 1. siječnja 2021., tj. po isteku prijelaznog razdoblja nakon povlačenja Ujedinjene Kraljevine iz Europske unije.
            
            
               U skladu s člankom 8. Sporazuma ISC obavlja ili omogućuje obavljanje svih djelatnosti potrebnih za izvršenje odredbi Sporazuma.
            
            
               U skladu s člankom 41. Sporazuma mogu mu pristupiti vlade svih država pod uvjetima koje ISC smatra primjerenima. Na temelju članka 25. stavka 4. Sporazuma, u slučaju pristupanja članice nakon stupanja na snagu Sporazuma, ako nova članica nije navedena u dodatku Sporazuma, ISC odlučuje o broju glasova koji će biti dodijeljeni dotičnoj članici. Nakon što članica pristupnica prihvati broj glasova koje joj je dodijelio ISC, glasovi postojećih članica ponovno se izračunavaju tako da ukupni broj glasova ostane 2 000. Glasovi dodijeljeni Ujedinjenoj Kraljevini, na temelju trenutačne raspodjele glasova, iznosili bi 55 glasova i oduzeli bi se od glasova dodijeljenih Europskoj uniji u skladu s člankom 25. Sporazuma. Slijedom toga, financijski doprinos Europske unije za financijsku godinu 2021. na odgovarajući bi se način smanjio.
            
         
         
            
               O zahtjevu Ujedinjene Kraljevine nije održana formalna rasprava u Upravnom odboru ISO-a ni na sastancima ISC-a prije obavijesti od 9. listopada 2020.
                  5
                o dopisu Vlade Ujedinjene Kraljevine Velike Britanije i Sjeverne Irske od 2. listopada 2020. koju je objavilo tajništvo ISO-a. Na svojoj 57. sjednici, koja će se održati 27. studenoga 2020., ISC će utvrditi uvjete za pristupanje Ujedinjene Kraljevine Velike Britanije i Sjeverne Irske u skladu s člankom 41. Sporazuma. 
            
            
               Sporazum o povlačenju
            
            
               U skladu s člankom 129. stavkom 2. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
                  6
                („Sporazum o povlačenju”), tijekom prijelaznog razdoblja Unija će i dalje predstavljati Ujedinjenu Kraljevinu u radu svih tijela osnovanih na temelju međunarodnih sporazuma koje je sklopila Unija. Ujedinjena Kraljevina trebala bi se tijekom prijelaznog razdoblja suzdržavati od svih djelovanja ili inicijativa koje bi mogle štetno utjecati na interese Unije. Međutim, u skladu s člankom 129. stavkom 4. Sporazuma o povlačenju Ujedinjena Kraljevina može tijekom prijelaznog razdoblja pregovarati, potpisivati i ratificirati međunarodne sporazume koje je sklopila u svoje ime u područjima u kojima Unija ima isključivu nadležnost, pod uvjetom da ti sporazumi ne stupaju na snagu niti se primjenjuju tijekom prijelaznog razdoblja.
            
            
               3.Stajalište koje treba zauzeti u ime Unije
            
            
               
                  Međunarodni sporazum o šećeru iz 1992. Unija je sklopila Odlukom Vijeća 92/580/EEZ
                     7
                   na razdoblje do 31. prosinca 1995. Prilikom svakog produljenja Sporazum se produljuje za najviše dvije godine u skladu s njegovim člankom 45. stavkom 2. ISC je 19. srpnja 2019. donio odluku o produljenju Međunarodnog sporazuma o šećeru za dvije godine, do 31. prosinca 2021
                     8
                  . 
               
               
                  Unija je od početka aktivna članica ISO-a i podupire širenje te organizacije. 
               
               
                  Ujedinjena Kraljevina je važan proizvođač poljoprivrednih proizvoda, među ostalim šećera, koji je glavni proizvod obuhvaćen ISO-om. Dok je Ujedinjena Kraljevina bila članica Unije, opseg njezine trgovine šećerom i proizvodima koji ga sadržavaju s ostalim državama članicama bio je znatan.
               
               
                  Tijekom prijelaznog razdoblja nakon povlačenja Ujedinjene Kraljevine iz Unije, Ujedinjena Kraljevina i dalje je obvezana Unijinim međunarodnim sporazumima, a Unija i dalje predstavlja Ujedinjenu Kraljevinu u ISO-u. 
               
               
                  U skladu s člankom 26. stavkom 1. Sporazuma datum dospijeća godišnjih doprinosa članica jest prvi dan financijske godine, dok je datum dospijeća doprinosa članica za godinu u kojoj pristupe ISO-u njihov datum pristupanja. Unija stoga svoje godišnje doprinose ISO-u plaća početkom siječnja za cijelu predmetnu financijsku godinu, koja započinje u siječnju, a završava u prosincu. Doprinos Unije za 2020. plaćen je iz proračuna Unije za 2020., kojem doprinosi i Ujedinjena Kraljevina. Stoga će se za cijelu financijsku godinu 2020. doprinosom Unije ISO-u pokriti i doprinos Ujedinjene Kraljevine. Pristupanjem Ujedinjene Kraljevine 1. siječnja 2021., doprinos Unije ISO-u za financijsku godinu 2021. više neće pokrivati i Ujedinjenu Kraljevinu.
               
               
                  Svrha je ovog prijedloga utvrditi stajalište Unije u ISO-u u vezi s pristupanjem Ujedinjene Kraljevine Sporazumu 1. siječnja 2021. Budući da je za postupak pristupanja u skladu s odredbama Sporazuma potrebna odluka ISC-a, utvrdit će se stajalište Unije na temelju članka 218. stavka 9. Ugovora o funkcioniranju Europske unije (UFEU). 
               
            
            
               4.Pravna osnova
            
            
               4.1.Postupovna pravna osnova
            
            
               4.1.1.Načela
            
            
               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.
            
            
               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. 
            
            
               4.1.2.Primjena na ovaj predmet
            
            
               Predviđenim aktom ISC-a proširuje se članstvo u Međunarodnom sporazumu o šećeru iz 1992. Predviđeni akt ISC-a proizvodi pravne učinke zato što će se njime utvrditi uvjeti tog pristupanja, a posebno zato što će utjecati na ravnotežu u odlučivanju u ISC-u, čije se odluke i preporuke u načelu donose konsenzusom. Ako se ne postigne konsenzus, odluke i preporuke donose se natpolovičnom većinom glasova, osim ako je Sporazumom predviđeno posebno glasovanje
                  9
               , i obvezujuće su za članice, kako je navedeno u članku 13. Sporazuma. Proširenje članstva Međunarodnog sporazuma o šećeru iz 1992. utjecat će i na odgovarajuće financijske doprinose članica. Stoga je potrebno utvrditi stajalište Unije.
            
            
               Predviđenim aktom ne dopunjuje se niti mijenja institucionalni okvir sporazuma.
            
            
               Stoga je postupovna pravna osnova za predloženu odluku članak 218. stavak 9. UFEU-a.
            
            
               4.2.Materijalna pravna osnova
            
         
         
            
               4.2.1.Načela
            
            
               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.
            
            
               4.2.2.Primjena na ovaj predmet
            
            
               Glavni cilj i sadržaj predviđenog akta odnose se na trgovinu poljoprivrednim proizvodima. 
            
            
               Stoga je materijalna pravna osnova predložene odluke članak 207. stavak 4. prvi podstavak UFEU-a.
            
            
               4.3.Zaključak
            
            
               Pravna osnova predložene odluke trebao bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.
            
            
               2020/0303 (NLE)
            
            
               Prijedlog
            
            
               ODLUKE VIJEĆA
            
            
               o stajalištu koje u ime Europske unije treba zauzeti u Međunarodnom vijeću za šećer u vezi s pristupanjem Ujedinjene Kraljevine Međunarodnom sporazumu o šećeru iz 1992.
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Unija je Odlukom Vijeća 92/580/EEZ
                  10
                sklopila Međunarodni sporazum o šećeru iz 1992. („Sporazum”), koji je stupio na snagu 1. siječnja 1993. Sporazum je prvotno sklopljen na razdoblje od tri godine.
            
            
               (2)U skladu s člankom 45. stavkom 2. Sporazuma Međunarodno vijeće za šećer može produljiti Sporazum za uzastopna razdoblja od po najviše dvije godine. Sporazum je od njegova sklapanja redovito produljivan za daljnja razdoblja od dvije godine. Sporazum je zadnji put produljen odlukom Međunarodnog vijeća za šećer 10. srpnja 2019.
                  11
                i ostaje na snazi do 31. prosinca 2021.
            
            
               (3)U skladu s člankom 41. Sporazuma mogu mu pristupiti vlade svih država pod uvjetima koje Međunarodno vijeće za šećer smatra primjerenima.
            
            
               (4)Ujedinjena Kraljevina podnijela je 2. listopada 2020. službeni zahtjev za pristupanje Sporazumu od 1. siječnja 2021.
            
            
               (5)Na 57. sjednici Međunarodnog vijeća za šećer, koja je zakazana za 27. studenoga 2020., Međunarodno vijeće za šećer treba utvrditi uvjete za pristupanje Ujedinjene Kraljevine Velike Britanije i Sjeverne Irske u skladu s člankom 41. Sporazuma.
            
         
         
            
               (6)Stoga je primjereno utvrditi stajalište koje u ime Unije treba zauzeti u Međunarodnom vijeću za šećer.
            
            
               (7)Ujedinjena Kraljevina jedan je od glavnih proizvođača šećera. Odobravanje pristupanja Ujedinjene Kraljevine Sporazumu pod uvjetima utvrđenima u ovoj Odluci u interesu je Unije.
            
            
               (8)Glasovi dodijeljeni Ujedinjenoj Kraljevini od datuma njezina pristupanja Sporazumu trebali bi se oduzeti od glasova dodijeljenih Uniji u skladu s člankom 25. Sporazuma. Slijedom toga, financijski doprinos Europske unije trebao bi se na odgovarajući način smanjiti od financijske godine 2021. nadalje.
            
            
               (9)Pristupanje Ujedinjene Kraljevine Sporazumu trebalo bi početi proizvoditi učinke tek nakon isteka prijelaznog razdoblja iz članka 126. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju te se Sporazum ne bi trebao privremeno primjenjivati na Ujedinjenu Kraljevinu prije isteka tog razdoblja,
            
            
               DONIJELO JE OVU ODLUKU:
            
            
               Članak 1.
            
            
               1.Stajalište koje u ime Unije treba zauzeti na 57. sjednici Međunarodnog vijeća za šećer 27. studenoga 2020. jest da se odobri pristupanje Ujedinjene Kraljevine Međunarodnom sporazumu o šećeru iz 1992. (Sporazum) pod uvjetima utvrđenima u stavcima 2., 3. i 4. 
            
            
               2.Pristupanje ne proizvodi učinke i Sporazum se ne primjenjuje privremeno na Ujedinjenu Kraljevinu prije isteka prijelaznog razdoblja iz članka 126. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju.
            
            
               3.Od datuma njezina pristupanja Sporazumu Ujedinjenoj Kraljevini dodijelit će se određeni broj glasova koji će se izračunati u skladu s člankom 25. Sporazuma i utvrditi na 57. sjednici Međunarodnog vijeća za šećer 27. studenoga 2020. te oduzeti od broja glasova dodijeljenog Europskoj uniji.
            
            
               4.Financijski doprinos Unije smanjit će se u skladu s člankom 25. Sporazuma.
            
            
               Članak 2.
            
            
               Ova je Odluka upućena Komisiji.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
            
                     
                        FINANCIJSKI IZVJEŠTAJ
                     
                  
                  
                     
                        Fin Stat/20/PSHMK/pl/62220293413793
                     
                     
                     
                        agri.ddg3.g.4(2020) 6175239 
                     
                  
               
                     
                  
                  
                     
                        6.22.2020
                     
                  
               
                     
                  
                  
                     
                        DATUM: 13.10.2020.
                     
                     
                  
               
                     
                        1.
                     
                  
                  
                     
                        NASLOV PRORAČUNA:
                     
                     
                     
                        Poglavlje 15 20 PILOT-PROJEKTI, PRIPREMNA DJELOVANJA NA TEMELJU OVLASTI KOMISIJE I DRUGA DJELOVANJA
                     
                     
                        15 20 03 06 Međunarodne organizacije i sporazumi
                              
                     
                  
                  
                     
                        ODOBRENA SREDSTVA:
                     
                     
                     
                        B2021: 15 605 027 EUR 
                     
                  
               
                     
                        2.
                     
                  
                  
                     
                        NASLOV: 
                        Prijedlog odluke Vijeća o stajalištu koje u ime Europske unije treba zauzeti u Međunarodnom vijeću za šećer u vezi s pristupanjem Ujedinjene Kraljevine Međunarodnom sporazumu o šećeru iz 1992.
                     
                  
               
                     
                        3.
                     
                  
                  
                     
                        PRAVNA OSNOVA: Pravna je osnova za ovaj prijedlog članak 207. stavak 4. u vezi s člankom 218. stavkom 9. Ugovora o funkcioniranju Europske unije.
                     
                  
               
                     
                        4.
                     
                  
                  
                     
                        CILJEVI:
                     
                     
                        Odobriti pristupanje Ujedinjene Kraljevine Međunarodnom sporazumu o šećeru iz 1992. 
                     
                  
               
                     
                        5.
                     
                  
                  
                     
                        FINANCIJSKI UČINAK
                     
                  
                  
                     
                        RAZDOBLJE OD 12 MJESECI 
                           (u EUR)
                     
                  
                  
                     
                        TEKUĆA FINANCIJSKA GODINA 2020.
                     
                     
                        (u EUR)
                     
                  
                  
                     
                        SLJEDEĆA FINANCIJSKA GODINA 2021. 
                     
                     
                        (u EUR)
                     
                  
               
                     
                        5.0.
                     
                  
                  
                     
                        RASHODI
                     
                     
                        –
                              NA TERET PRORAČUNA EU-a 
                           (POVRATI/INTERVENCIJE)
                     
                     
                        –
                              NACIONALNA TIJELA
                     
                     
                        –
                              OSTALO
                     
                  
                  
                     
                  
                  
                     
                  
                  
                     
                     
                        – 42 937- 
                     
                  
               
                     
                        5.1.
                     
                  
                  
                     
                        PRIHODI
                     
                     
                        –
                              VLASTITA SREDSTVA EU-a (PRISTOJBE/CARINE)
                     
                     
                        –
                              NACIONALNI
                     
                  
                  
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.0.1.
                     
                  
                  
                     
                        PROCIJENJENI RASHODI
                     
                  
                  
                     
                  
                  
                     
                  
                  
                     
                  
               
                     
                        5.1.1.
                     
                  
                  
                     
                        PROCIJENJENI PRIHODI
                     
                  
                  
                     
                  
                  
                     
                  
                  
                     
                  
               
                     
                        5.2.
                     
                  
                  
                     
                        METODA IZRAČUNA: 55 glasa manje za EU, 686 GBP po glasu
                     
                  
               
                     
                        6.0.
                     
                  
                  
                     
                        MOŽE LI SE PROJEKT FINANCIRATI ODOBRENIM SREDSTVIMA IZ ODGOVARAJUĆEG POGLAVLJA TEKUĆEG PRORAČUNA?
                     
                  
                  
                     
                        Nije primjenjivo.
                     
                  
               
                     
                        6.1.
                     
                  
                  
                     
                        MOŽE LI SE PROJEKT FINANCIRATI PRIJENOSOM SREDSTAVA IZ JEDNOG POGLAVLJA TEKUĆEG PRORAČUNA U DRUGO?
                     
                  
                  
                     
                        Nije primjenjivo.
                     
                  
               
                     
                        6.2.
                     
                  
                  
                     
                        HOĆE LI BITI POTREBAN DODATNI PRORAČUN?
                     
                  
                  
                     
                        NE
                     
                  
               
                     
                        6.3.
                     
                  
                  
                     
                        HOĆE LI BITI POTREBNO UNIJETI ODOBRENA SREDSTVA U BUDUĆE PRORAČUNE?
                     
                  
                  
                     
                        NE
                     
                  
               
                     
                        Odluka će imati pozitivan učinak na proračun EU-a s početkom od proračuna za 2021. Očekuje se da će doprinos EU-a biti manji za 42 937 EUR jer će Ujedinjena Kraljevina plaćati vlastiti doprinos za članstvo. Iznos može varirati ovisno o iznosu koji se mora platiti po glasu u GBP te o tečaju EUR/GBP. Ova procjena temelji se na ESB-ovu tečaju GBP/EUR od 12. listopada 2020. (1 GBP = 1,1380 EUR).
                     
                  
               
         
         
            
                  
                     (1)
                  
                        Međunarodni sporazum o šećeru iz 1992. (SL L 379, 23.12.1992., str. 16.).
               
               
                  
                     (2)
                  
                        Odluka Vijeća 92/580/EEZ od 13. studenoga 1992. o potpisivanju i sklapanju Međunarodnog sporazuma o šećeru iz 1992. (SL L 379, 23.12.1992., str. 15.).
               
               
                  
                     (3)
                  
                        Međunarodna organizacija za šećer posluje na osnovi financijske godine koja traje od 1. siječnja do 31. prosinca.
               
               
                  
                     (4)
                  
                        Dopisom parlamentarne državne podtajnice za Odjel za hranu, okoliš i ruralna pitanja.
               
               
                  
                     (5)
                  
                        Obavijest (20)68.
               
               
                  
                     (6)
                  
                        Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju.
               
               
                  
                     (7)
                  
                        SL L 379, 23.12.1992., str. 15.
               
               
                  
                     (8)
                  
                        Prijedlog odluke Vijeća o stajalištu koje treba zauzeti u ime Europske unije u Međunarodnom vijeću za šećer u pogledu produljenja Međunarodnog sporazuma o šećeru iz 1992. – COM(2019) 286 final – koji je Vijeće odobrilo na svojem sastanku (opći poslovi) održanom 25. rujna 2017.
               
               
                  
                     (9)
                  
                        U članku 2. stavku 4. Sporazuma „posebno glasovanje” definirano je kao glasovanje za koje je potrebno najmanje dvije trećine glasova članica koje su prisutne i koje glasuju, pod uvjetom da su te dvije trećine glasova glasovi članica koje su prisutne i koje glasuju.
               
               
                  
                     (10)
                  
                        Odluka Vijeća 92/580/EEZ od 13. studenoga 1992. o potpisivanju i sklapanju Međunarodnog sporazuma o šećeru iz 1992. (SL L 379, 23.12.1992., str. 15.).
               
               
                  
                     (11)
                  
                        Prijedlog ODLUKE VIJEĆA o stajalištu koje treba zauzeti u ime Europske unije u Međunarodnom vijeću za šećer u pogledu produljenja Međunarodnog sporazuma o šećeru iz 1992. – COM(2019) 286 final – koji je Vijeće odobrilo na svojem sastanku (opći poslovi) održanom 25. rujna 2019.